Offentliggørelse af en godkendt standardændring af en varespecifikation for en beskyttet oprindelsesbetegnelse eller en beskyttet geografisk betegnelse i sektoren for landbrugsprodukter og fødevarer som omhandlet i artikel 6b, stk. 2 og 3, i Kommissionens delegerede forordning (EU) nr. 664/2014

(2022/C 492/04)

Denne meddelelse offentliggøres i overensstemmelse med artikel 6b, stk. 5, i Kommissionens delegerede forordning (EU) nr. 664/2014 (1).

Meddelelse om godkendelse af en standardændring af varespecifikationen for en beskyttet oprindelsesbetegnelse eller en beskyttet geografisk betegnelse med oprindelse i en medlemsstat (Forordning (EU) nr. 1151/2012)

»Volailles du Maine«

EU-nr.: PGI-FR-0148-AM01- 28.9.2022

BOB ( ) BGB (X)

1. Produktets betegnelse

»Volailles du Maine«

2. Medlemsstat, som det geografiske område tilhører

Frankrig

3. Myndighed i medlemsstaten, der meddeler standardændringen

Institut national de l'origine et de la qualité (INAO) Arborial — 12, rue Rol-Tanguy TSA 30003 — 93555 Montreuil Cedex Tlf. +33 173303800 Fax +33 173303804 E-mail: info@inao.gouv.fr

4. Beskrivelse af den eller de godkendte ændringer

Ændringerne af varespecifikationen er beskrevet nedenfor og vedrører følgende afsnit:

Afsnittet »Beskrivelse af produktet«

For produkter, der er omfattet af BGB'en, omfatter ændringen produktion af følgende yderligere arter:

— gul kylling

— sort kylling

— 100 dages kylling

— perlehøne

— kapun og minikapun

— poulard

— and

— gås

— høne.

Den ansøgende sammenslutning producerer disse arter, som i mange år har været produceret i det geografiske område.

Afsnittet suppleres med overensstemmelseskriterier og en organoleptisk beskrivelse for hver art eller hvert produkt.

Varespecifikationens anvendelsesområde er blevet udvidet til at omfatte slagtebiprodukter. De pågældende slagtebiprodukter er lever, kråse og hjerte. Kun disse slagtebiprodukter fra fjerkrækroppe udvalgt til BGB er tilladt. Der er tilføjet en liste over udvælgelseskriterier og afsætningsmetode (integritet, ensartet farve, afsætning som ferske eller frosne produkter).

Afsnittet »Produktionsmetode«

Som følge af tilføjelsen af flere arter til varespecifikationen er produktionsmetoden blevet betydeligt suppleret. Den er opdelt i to dele, hvoraf den første vedrører slagtefjerkræ, og den anden del vedrører æglæggende høner.

I afsnit 5.1 og 5.5 »Anvendte arter«

Kravet om, at 90 % af de fremtidige Gallus-avlsdyr skal være født og opdrættet i området, udgår: Koncentrationen af udrugere og deres specialisering gør det ikke muligt for landbrugerne kun at bruge dyr fra det geografiske område. Desuden er der tilføjet en tabel med en oversigt over fænotypen for hver art. Hvad angår slagtefjerkræ vokser arterne alle langsomt, de er velegnede til en lang opdrætsperiode og til opdræt på udendørs arealer. Hvad angår høner er arterne hårdføre og velegnede til opdræt på udendørs arealer.

I afsnit 5.2 og 5.6 »Opdrætsmetode«

Udtrykket »frilands – opdrættet i fuld frihed« supplerer opdrætsmetoden »frilands«, der fremgår af den nuværende varespecifikation. Adgangsforholdene til de udendørs arealer er blevet tilføjet: fra kl. 9 om morgenen frem til natten for slagtefjerkræ, fra kl. 11 om morgenen frem til natten for æglæggende høner. Der er ligeledes tilføjet en tabel, der opsummerer den maksimale alder for adgang til de udendørs arealer og minimumsperioden for opdræt for hver art.

I afsnit 5.3.1 og 5.7.1 »Bygninger«

Der er indført tilføjelser til nærværende afsnit. Opdrættet foregår for alt slagtefjerkræ og for hønerne i en fast bygning og som enkelt parti pr. bygning. Der gives endvidere mere detaljerede kriterier for bygningernes indretning afhængigt af arten.

For slagtefjerkræ:

Det samlede brugsareal for fjerkræbygninger pr. individuelt anlæg fastlægges for at begrænse bedrifternes størrelse (1 600 m2). Det maksimale areal pr. bygning er således fast (480 m2), dog ikke for kalkuner og gæs (500 m2). I en tabel fastlægges udgangslemmenes bredde og højde alt efter opdrætsmetoden »frilands« (mindst 0,35 m) eller »frilands – opdrættet i fuld frihed« (mindst 0,40 m). Der skal anbringes en gangsti med en bredde på mindst 1 meter foran lemmene. For kyllinger og perlehøns er det obligatorisk med siddepinde. De har en længde på 10 løbende meter pr. 100 m2 bygning og stilles til rådighed for fjerkræene, senest når de er fire uger gamle.

Afsnittet suppleres med en tabel, der viser den maksimale dyretæthed pr. bygning:

Maksimalt antal dyr/m2 i bygningen Kylling 11 Perlehøne 13 Kalkun 6,25 (10 op til syv uger) And 10 — hunner/8 — hanner Gås 5 (10 op til seks uger)

For høner:

Der fastsættes en maksimumsalder for modtagelse af hønekyllinger (22 uger). Antallet af høner pr. bygning er fast (højst 6 000 høner). Kriterierne for bygningernes indvendige og udvendige indretning er angivet. Bygningerne skal være forsynet med vinduer, således at der kommer naturligt lys ind, som suppleres med kunstigt lys i op til 16 timer om dagen og en nathvileperiode på mindst otte timer. Udgangslemme med en længde på mindst 4 meter pr. 100 m2 gulvareal letter fjerkræets adgang til de udendørs arealer. Bygningstætheden er på ni høner pr. m2.

I afsnit 5.3.2 og 5.7.2 »De udendørs arealer«

Beskrivelsen af de udendørs arealer var ikke medtaget i den gældende varespecifikation. Generelt skal de udendørs arealer være permanente græsarealer med træbevoksning. Der gives nærmere oplysninger om arealernes beplantning (hække, trætyper og antal), idet sidstnævnte varierer mellem slagtefjerkræ og høner. Der fastlægges et minimumsareal for hver enkelt art, idet sidstnævnte ændres fra datoen for delvis fjernelse for fjerkræ af typen kylling, kapun og minikapun. Der er tilføjet en periode mellem hvert parti, hvor arealerne ikke er i brug, og foranstaltninger til vedligeholdelse af arealerne.

I afsnit 5.4 og 5.8 »Foder«

Foderdelen er blevet fuldstændig revideret og suppleret med en sondring mellem slagtefjerkræ og høner.

For slagtefjerkræ:

Kornprocenten falder fra 75 % af foderblandingens vægt til 70 %.

Denne tærskel suppleres med en liste over råvarer, der kan anvendes i det anvendte foder. En tabel viser fjerkræets alder i begyndelsen af opfedningsperioden. Endelig tilføjes anvendelsen af grit (små grus, der gives til fjerkræ for at fremme knusningen af foder i kråsen), som fjerkræ fra fireugersalderen skal pikke i.

For høner:

Dette afsnit er blevet tilføjet. Minimumstærskler på 60 % korn og kornderivater og 5 % mineraler tilføjes sammen med en liste over tilladte råvarer til foderets sammensætning.

I afsnit 5.9 »Betingelser for fjernelse, transport og slagtning«:

Dette underafsnit erstatter afsnittet »Forarbejdning«. Der er tilføjet en periode uden foder på fem timer. Af hensyn til dyrevelfærden er der fastsat en periode mellem fjernelse og slagtning på højst 12 timer med en maksimal transporttid på tre timer. Der er endvidere blevet tilføjet en restitutionsperiode frem til slagtningen på 30 minutter.

Underkapitlet »Forarbejdning« udgår, da denne ikke udelukkende foregår i det geografiske område, og betingelserne for slagtning før slagtning udgår. Kapitlet om uddannelse af landbrugere og kapitlet om forbud mod opdræt af fjerkræ, bortset fra opdræt gennemført af den eller de pågældende sammenslutninger, udgår ligeledes.

Afsnittet »Tilknytning«

Kapitlet »Tilknytning til den geografiske oprindelse« i den nuværende varespecifikation er blevet ændret væsentligt. Den er opdelt i tre dele for at skelne mellem de særlige kendetegn ved det geografiske område, produktet og årsagssammenhængen. Ordlyden er mere kortfattet, og mange historiske illustrationer og henvisninger er blevet slettet.

Afsnittet »Geografisk område«

Ændringen af området skyldes hovedsagelig administrative ændringer som følge af kommuners sammenlægninger eller udeladelser i definitionen af det område, der er omfattet af den nuværende varespecifikation.

Det fremgår af varespecifikationen, at opdrættet skal finde sted i det geografiske område, og at opdrættet begynder:

— i tilfælde af slagtefjerkræ senest tre dage, efter at kyllingerne ankommer til landbrugeren

— i tilfælde af høner senest 22 uger, efter at hønekyllingerne ankommer til fjerkræhuset.

Afsnittet »Bevis for, at produktet har oprindelse i det geografiske område«

Følgende dele er tilføjet:

— Den kategori af erhvervsdrivende, der driver virksomhed i det geografiske område.

— Identifikationserklæringen med henblik på godkendelse af erhvervsdrivende, inden den pågældende aktivitet påbegyndes.

— Der er tilføjet en top down- og bottom up-sporbarhedstabel.

Afsnittet »Mærkning«

Den nuværende ordlyd udgår og erstattes af en sætning, der angiver de obligatoriske reguleringselementer.

Der er også foretaget redaktionelle ændringer i følgende afsnit:

I afsnittet »Medlemsstatens kompetente myndighed« tilføjes kontaktoplysningerne for Institut national de la qualité et de l'origine (INAO) som den kompetente myndighed i medlemsstaten i overensstemmelse med forordning (EU) nr. 1151/2012.

I afsnittet »Ansøgende sammenslutning« er kontaktoplysningerne for SYVOL QUALIMAINE og dens retlige form angivet.

I afsnittet »Kontrolorgan« er kontaktoplysningerne for de myndigheder, der er ansvarlige for kontrollen i Frankrig, nu angivet: Institut National de la qualité et de l’origine (INAO) og Direction générale de la concurrence, de la consommation et de la répression des fraudes (DGCCRF). Navn og kontaktoplysninger på certificeringsorganet kan findes på INAO's hjemmeside og i Europa-Kommissionens database.

I afsnittet »Nationale krav« vises afsnittet i form af en tabel over de vigtigste punkter, der skal kontrolleres, og evalueringsmetoden.

Enhedsdokumentet for den beskyttede geografiske betegnelse »Volailles du Maine« består i øjeblikket af den ansøgning om registrering af dette produkt, der er indgivet i henhold til artikel 17 i Rådets forordning (EØF) nr. 2081/92.

Dette dokument er blevet væsentligt omformuleret i alle rubrikker for at svare til bilag I til Kommissionens gennemførelsesforordning (EU) nr. 668/2014 om fastlæggelse af regler for anvendelsen af Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer.

De godkendte standardændringer fører derfor til en ændring af alle afsnittene i enhedsdokumentet.

Alle de ændringer, der er beskrevet og dokumenteret, og som ikke medfører en ændring af navnet på den beskyttede geografiske betegnelse eller en ændring i anvendelsen af den beskyttede geografiske betegnelse, er ikke af en sådan art, at den tilknytning, der er omhandlet i artikel 5, stk. 2, litra b), forsvinder, og disse ændringer fører ikke til nye restriktioner for markedsføringen af produktet. Disse ændringer svarer derfor til definitionen af en standardændring.

Denne beskyttede geografiske betegnelse, der er registreret i henhold til forordning (EF) nr. 1107/96 af 12. juni 1996, var ikke knyttet til et enhedsdokument, men et ark, der opsummerede de vigtigste oplysninger, herunder medlemsstatens kompetente myndigheder, den ansøgende sammenslutning, produktets navn, produkttypen og en beskrivelse af varespecifikationen. Dette dokument er således blevet erstattet af enhedsdokumentet.

ENHEDSDOKUMENT

»Volailles du Maine«

EU-nr.: PGI-FR-0148-AM01- 28.9.2022

BOB ( ) BGB (X)

1. Betegnelse

»Volailles du Maine«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype

Klasse 1.1. Kød (og slagtebiprodukter), fersk

3.2. Beskrivelse af produktet med betegnelsen i punkt 1

»Volailles du Maine« markedsføres som råt, fersk eller frossent kød:

— som slagtekroppe (med eller uden slagtebiprodukter)

— som udskæringer

— som udskårne stykker

— som slagtebiprodukter.

De tilhører følgende familier og typer:

— Gallus: kylling, poulard, kapun, minikapun, høne

— Numida meleagris: perlehøne, perlehane

— Meleagris gallopavo: kalkun

— Cairina muschata: and

— Anser anser: gås.

Kødet fra »Volailles du Maine« er fjerkrækød med blød brystbensspid (ikke forbenet) til helstegning eller stegning for slagtefjerkræ og med hård brystbensspids (forbenet) til stegning ved svag varm eller kogning for høner.

»Volailles du Maine« kendetegnes ved:

— en god kropsbygning

— stærke knogler

— fyldigt kød, veludviklet, bredt, langt og kødfuldt bryst, kødfulde lår, dog ikke for høner

— opfedningsgrad: Produktion Opfedningsgrad Kylling, kalkun til helstegning, udskåret kalkun Tyndt fedtlag på brystet, ryggen, lårene Perlehøne Meget tyndt fedtlag på brystet, ryggen, lårene Kapun, minikapun, poulard, perlehane Tykt fedtlag på brystet, ryggen, lårene Gås Moderat til tykt fedtlag på brystet, ryggen, lårene And Moderat fedtlag på brystet, ryggen, lårene Høne Moderat fedtlag på brystet, ryggen, lårene

»Volailles du Maine« opfylder følgende kvalitetskriterier:

— for slagtekroppe: klasse A og minimumsvægt: Minimumsvægt uden indvolde og slagtebiprodukter (g) Minimumsvægt uden tarme (g) Kylling 950 — 81 /84 dage 1 150 — 100 dage 1 300 — 81 /84 dage 1 500 — 100 dage Høne 900 - Kapun 2 400 2 900 Minikapun 1 600 2 000 Poulard 1 550 1 900 Perlehøne 800 1 100 Perlehane 1 300 1 800 Kalkun til helstegning 2 300 – hunner 3 100 – hanner 2 700 – hunner 3 600 – hanner Udskåret kalkun 2 800 – hunner 4 100 – hanner - And 1 250 – hunner 2 300 – hanner 2 900 – hunner 1 600 – hanner Gås 2 700 3 100

— for udskæringer og udskårne stykker: klasse A og fra slagtekroppe, der overholder minimumsvægten

— for slagtebiprodukter (lever, kråse, hjerte): integritet, ensartet farve.

3.3. Foder (kun for animalske produkter oprindelse) og råvarer (kun for forarbejdede produkter)

Den mængde foder, der gives, indeholder i opfedningsfasen for slagtefjerkræene mindst 70 % korn og produkter heraf som et vægtet gennemsnit.

For høner indeholder foderet mindst 60 % korn og produkter heraf og 5 % mineraler.

3.4. Specifikke etaper af produktionen, som skal finde sted i det afgrænsede geografiske område

Følgende aktiviteter finder sted i det geografiske område: fjerkræavl

3.5. Særlige regler vedrørende udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Mærkningen bærer betegnelsen »Volailles du Maine« og EU's BGB-symbol i samme synsfelt.

4. Kort angivelse af det geografiske områdes afgrænsning

Det geografiske område for »Volailles du Maine« defineres ud fra klimatiske og historiske kriterier. Området omfatter departementerne Sarthe og Mayenne og de tilstødende områder, der afvandes af floden Maine og alle dens bifloder: Loir, Sarthe og Mayenne og de tilstødende vandløb.

— Departementerne Sarthe (72) og Mayenne (53) som helhed

— Eure-et-Loir (28): — Kantoner: Nogent-le-Rotrou. — Kommuner: Authon-du-Perche, Beaumont-les-Autels, Béthonvilliers, Chapelle-Guillaume, Chapelle-Royale, Charbonnières Coudray-au-Perche, Frazé, Friaize, La Bazoche-Gouet, Le Thieulin, Les Autels-Villevillon, Les Étilleux, Luigny Miermaigne, Montigny-le-Chartif, Moulhard og Saint-Bomer.

— Indre-et-Loire (37): — Kantoner: Château-Renault, Langeais, Saint-Cyr-sur-Loire og Vouvray — Kommuner: Neuillé-le-Lierre, Noizay og Tours (udelukkende delen nord for Loire)

— Loir-et-Cher (41): — Kantoner: Montoire-sur-le-Loir, Perche og Vendôme. — Kommuner: Épiais, Oucques La Nouvelle og Rhodon.

— Maine-et-Loire (49): — Kantoner: Angers, Angers 2, Angers 3, Angers 4, Angers 5, Angers 6, Angers 7, Beaufort-en-Anjou, Longué-Jumelles, Segré-en-Anjou Bleu og Tiercé. — Kommuner: Bécon-les-Granits, Champtocé-sur-Loire, Erdre-en-Anjou (området i den tidligere kommune La Pouèze), Ingrandes-Le Fresne sur Loire, La Possonnière, Les Ponts-de-Cé (udelukkende delen nord for Loire), Saint-Augustin-des-Bois, Saint-Georges-sur-Loire, Saint-Germain-des-Prés, Saint-Sigismond, Saumur (udelukkende delen nord for Loire) og Val d'Erdre Auxence.

— Orne (61): — Kantoner: Alençon, Alençon 1, Alençon 2, Bagnoles de l'Orne Normandie, Bretoncelles, Ceton, Damigny, Écouves, L'Aigle, Mortagne-au-Perche og Tourouvre au Perche, — Kommuner: Aube, Aunou-sur-Orne, Avrilly, Bagnoles de l'Orne Normandie (området i den tidligere kommune Saint-Michel-des-Andaines), Beaufai, Beauvain, Belfonds, Boitron, Chahains, Chailloué, Champsecret Domfront en Poiraie, Écorcei, Fay, Godisson, Joué-du-Bois, L'Orée-d'Écouves, La Chapelle-près-Sées, La Chaux, La Ferrière-Béchet, La Ferté Macé, La Lande-de-Goult, La Motte-Fouquet, Le Bouillon, Le Cercueil, Le Champ-de-la-Pierre, Le Ménil-Scelleur, Les Monts d'Andaine, Lonlay-l'Abbaye, Lonlay-le-Tesson, Macé Magny-le-Désert, Mahéru, Méhoudin, Mortrée, Neauphe-sous-Essai, Rai, Rouperroux, Saint-Bômer-les-Forges, Saint-Brice, Saint-Clair-de-Halouze, Saint-Ellier-les-Bois, Saint-Gervais-du-Perron, Saint-Gilles-des-Marais, Saint-Martin-des-Landes, Saint-Martin-l'Aiguillon, Saint-Ouen-le-Brisoult, Saint-Patrice-du-Désert, Saint-Pierre-des-Loges, Saint-Sauveur-de-Carrouges, Saint-Symphorien-des-Bruyères, Sainte-Marguerite-de-Carrouges, Sainte-Marie-la-Robert, Sées og Tanville.

5. Tilknytning til det geografiske område

Tilknytningen til oprindelsen for den beskyttede geografiske betegnelse »Volailles du Maine« er baseret på naturlige og menneskelige faktorer i Maine-regionen, der er kendt for en fjerkræproduktion med særlige egenskaber (høner, kyllinger, kalkuner, ænder, perlehøns, poularder, kapuner og gæs). Produktionen har som følge af netop disse egenskaber kunnet opbygge og opnå et omdømme over tid.

Det geografiske område omfatter departementerne Sarthe, Mayenne og visse sektorer, der grænser op til disse to departementer. Området svarer kun i begrænset grad eller slet ikke til den historiske provins Maine.

Det geografiske område for den beskyttede geografiske betegnelse »Volailles du Maine« er en region, hvor forskellige geologiske formationer støder op til og går over i hinanden. Den vestlige del, der svarer til den østlige udkant af Det Armorikanske Massiv, er kendetegnet ved sur jord udviklet på prekambriansk skifer og et let bakket terræn. Den nordlige let skrånende del har dybere jordbund med god vandlagring. Den østlige del, hvor Det Armorikanske Massiv flyder sammen med de sekundære formationer i Parisbækkenet, består af et mellemliggende område med sand- og kalkholdig jord. Mod syd er der et alluvialt område med oprindelse i et tæt naturligt hydrografisk net omkring bifloderne til Maine. Højden er generelt mellem 25 og 100 meter. Med et toppunkt på 416 m er Avaloirbjerget områdets højeste punkt.

Der forekommer således to store jordtyper i området som helhed: forholdsvis sur jord, der er meget gunstig for udnyttelsen af naturligt græsland, samt kalkholdig jord, der egner sig til korndyrkning.

Det geografiske område er kendetegnet ved et tempereret klima med havluft med forholdsvis homogen nedbør (650-800 mm/m2) og begrænsede årstidsudsving. Den månedlige gennemsnitstemperatur er ensartet og varierer mellem 4 °C og 18 °C. Temperaturudsvingene mellem årstiderne og mellem dag og nat er temmelig begrænsede.

Dette klima, der er kendetegnet ved generel mildhed og få klimaulykker (jævne temperaturer, nedbør eller solskin), understøtter en stor forekomst af fjerkræ i det fri.

Det naturlige hydrologiske net i det geografiske område er tæt. Det består af tre store floder, nemlig Mayenne, Sarthe og dens vigtigste biflod Loir. De sikrer en vedvarende vandforsyning til området. Disse floder løber ud i Maine nord for Angers. Maine løber ud i Loire og markerer dermed områdets sydlige grænse.

Det geografiske område for »Volailles du Maine« har traditionelt været en region med blandet landbrug, hvor fjerkræ har spillet en afgørende rolle. Regionen er stadig kendetegnet ved sine opdrætstraditioner, navnlig ved traditionel knowhow om at anvende de udendørs arealer som det centrale sted for opdrættet af Maine-fjerkræ. I opfedningsperioden stiller producenterne således store græsarealer med træbevoksning til rådighed fra kl. 9 om morgenen frem til mørkets frembrud. Fjerkræene fodres hovedsagelig med korn. Fjerkræ, der indtages ved festlige lejligheder, og kyllinger, der er over 100 dage gamle, er endvidere genstand for slutfedning.

Allerede i 1960 var landbrugerne i Maine-bækkenet forud for deres tid, hvad fjerkrækvalitet angår. De udarbejdede varespecifikationer, der blev kontrolleret af en uafhængig struktur for de forskellige fjerkræarter med henblik på at opfylde behovene hos forbrugerne i byerne, der søgte fjerkræ af høj kvalitet, og tilføjede nogle årtier senere to produkter: perlehaner og minikapuner. Varespecifikationen for »Volailles du Maine« indeholdt allerede dengang et krav om, at fjerkræene skulle opholde sig i det fri.

Desuden giver bedrifternes og besætningernes beskedne størrelse landbrugerne mulighed for at opretholde et bånd mellem menneske og dyr. Landbrugerne i dag råder på samme måde som tidligere over den tekniske viden, der er nødvendig for en korrekt forvaltning af bedrifterne. Denne erfaring, der er blevet opbygget gennem årene, har gjort det muligt at opretholde produktionen af kvalitetsfjerkræ på lang sigt og samtidig udvikle den og gøre fremskridt for at tage hensyn til visse samfundsmæssige forventninger såsom inden for dyrevelfærd.

»Volailles du Maine« nyder således godt af en række naturlige parametre, der gør det muligt for dem så vidt muligt at benytte og udforske de udendørs arealer.

Det let bakkede terræn og jordbunden, som generelt er forholdsvis fugtig og sur, danner arealer for dyrene, der er lette at udforske, og hvor de finder yderligere næring såsom græs samt regnorme eller insekter.

Vandet, der stammer fra nedbøren, men også fra det hydrografiske net, forekommer i tilstrækkelige mængder og er til stede hele året, hvilket giver mulighed for en regelmæssig produktion af afgrøder og korn, som er det historiske og uforanderlige fodergrundlag for »Volailles du Maine«. Desuden har denne almindelige vandressource yderligere lettet og letter fortsat etableringen af flerårige planter såsom træer og levende hegn. Sidstnævnte er attraktiv for fjerkræ, når de udforsker de udendørs arealer. De fungerer endvidere som læ på arealerne og som beskyttelse mod eventuelle rovdyr.

Det tempererede klima med havluft er gunstigt for græsvæksten hele året, men også for de fritgående dyr – uanset årstiden – fra kl. 9 om morgenen frem til tusmørket.

Alle arter fjerkræ med betegnelsen »Volailles du Maine« har en god kropsbygning, stærke knogler, fyldigt kød, veludviklet, bredt, langt og kødfuldt bryst, kødfulde lår (sidstnævnte dog ikke for høner).

Opfedningen betyder, at dyrene endvidere bliver til:

— kyllinger og kalkuner med et tyndt fedtlag på brystet, ryggen, lårene

— perlehøns med et meget tyndt fedtlag på brystet, ryggen, lårene

— kapuner, minikapuner, poularder og perlehaner med et tykt fedtlag på brystet, ryggen, lårene

— gæs med et moderat til tykt fedtlag på brystet, ryggen, lårene

— ænder og høner med et moderat fedtlag på brystet, ryggen, lårene.

»Volailles du Maine« er hvad kyllinger, kalkuner, perlehøns, kapuner, minikapuner, poularder, perlehaner, gæs og ænder angår kendetegnet ved slagtekroppe med blød brystbensspid (ikke forbenet) og hvad høner angår slagtekroppe med hård brystbensspids (forbenet).

Maine-landbrugernes knowhow bygger på:

— anvendelse af langsomt voksende arter for at muliggøre langtidsopdræt

— optimeret forvaltning af de udendørs arealer med fjerkræ, hvis udgang fremmes af klimatiske forhold og et gunstigt udendørs miljø

— kornbaseret foder.

Disse gamle landbrugsmetoder, der stadig findes i dag, har dannet grundlag for »Volailles du Maines« omdømme.

Mange forfattere (Racine, Scarron) og gastronomer (Grimaud de la Reynière, Brillat-Savarin) har lovprist »Volailles du Maines« kvalitet. I 1668 skrev Racine, en berømt fransk forfatter, i »Les Plaideurs« følgende: »Dér spiste han en god Maine-kapun«, men hønernes, de kornspisende kyllingers, kalkunernes, gæssenes... kvalitet gik heller ikke ubemærket hen. Louis XIV, Colbert, madame de Sévigné bekræftede deres begejstring for produkterne.

I det 18. og 19. århundrede var Maine-fjerkræ lige så anerkendt som Bresse-fjerkræ, hvilket fremgår af historiske referencer.

Mellem 1950'erne og 1980'erne fandtes der et utal af markeder i Maine-regionen, hvoraf de vigtigste var markederne i Mans, La Flèche, Loué og Château-Gontier. Disse yderst anerkendte markeder tiltrak købere fra hele Frankrig, men også fra nabolande som Belgien.

Produktionen af fjerkræ på udendørs arealer i Maine-regionen tegner sig stadig for 20 % af landbrugsproduktionens værdi i Maine og omkring 20 % af den franske fjerkræproduktion med kvalitets- og oprindelsesmærke, hvilket gør den til et af landets største produktionsområder.

Henvisning til offentliggørelsen af varespecifikationen

https://info.agriculture.gouv.fr/gedei/site/bo-agri/document_administratif-78268bb4-b7f5-43e3-878e-b93def80193d.

(1) EUT L 179 af 19.6.2014, s. 17.